CELEX: 32020R0268
Language: et
Date: 2020-02-26 00:00:00
Title: Komisjoni Määrus (EL) 2020/268, 26. veebruar 2020, millega muudetakse Euroopa Parlamendi ja nõukogu määruse (EÜ) nr 1333/2008 III lisa seoses sorbiinhappe (E 200) kasutamisega munakoorte kaunistamiseks ette nähtud vedelates toiduvärvivalmististes (EMPs kohaldatav tekst)

27.2.2020   
               
               
                  ET
               
               
                  Euroopa Liidu Teataja
               
               
                  L 56/4
               
            
         KOMISJONI MÄÄRUS (EL) 2020/268,
         26. veebruar 2020,
         millega muudetakse Euroopa Parlamendi ja nõukogu määruse (EÜ) nr 1333/2008 III lisa seoses sorbiinhappe (E 200) kasutamisega munakoorte kaunistamiseks ette nähtud vedelates toiduvärvivalmististes
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,
         ning arvestades järgmist:
         
                     (1)
                  
                  
                     Määruse (EÜ) nr 1333/2008 III lisas on sätestatud liidu loetelu toidu lisaainetest, mida on lubatud kasutada toidu lisaainetes, toiduensüümides, toidu lõhna- ja maitseainetes ja toitainetes, ning nende kasutustingimused.
                  
               
                     (2)
                  
                  
                     Kõnealust loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.
                  
               
                     (3)
                  
                  
                     Määruse (EÜ) nr 1333/2008 III lisa 2. osa kohaselt on sorbiinhapet (E 200) juba lubatud kasutada toidu lisaainena toiduvärvivalmististes piirnormini 1 500 mg valmistise kg kohta kas üksikult või koos kaaliumsorbaadi (E 202), bensoehappe (E 210), naatriumbensoaadi (E 211) või kaaliumbensoaadiga (E 212), seejuures on piirnorm lõpptootes 15 mg/kg, väljendatuna vaba happena.
                  
               
                     (4)
                  
                  
                     27. aprillil 2017 esitati taotlus lubada sorbiinhappe (E 200) kasutamisel suuremat piirnormi 2 500 mg/kg vedelates toiduvärvivalmististes, mida müüakse lõpptarbijale munakoorte kaunistamiseks. Seejärel tegi komisjon taotluse vastavalt määruse (EÜ) nr 1331/2008 artiklile 4 liikmesriikidele kättesaadavaks.
                  
               
                     (5)
                  
                  
                     Sorbiinhapet (E 200) kasutatakse toiduvärvivalmististes konservandina. Taotluse esitaja on tõendanud, et praegu lubatud sorbiinhappe (E 200) piirnorm toiduvärvivalmististes 1 500 mg/kg ei ole piisav munakoorte kaunistamiseks ettenähtud vedelate toiduvärvivalmististe püsiva säilimise ja sellest tulenevalt mikrobioloogilise ohutuse tagamiseks. Seda põhjustab looduslikku päritolu, mittesteriilsete toiduvärvide kasutamine valmististes ning sellise hooajalise toote puhul nõutav säilivusaeg. Taotluses on näidatud, et kavandatud tehnoloogilise toime saavutamiseks vajalik sorbiinhappe (E 200) kogus on värvivalmististe korral 2 500 mg/kg. Taotleja tehtud katsetest selgus, et tavapärase kasutamise korral (kahjustamata või veidi kahjustatud munade koorte värvimine) jääb sorbiinhappe (E 200) migratsioon munakoorest muna söödavasse ossa allapoole avastamispiiri, mis on 5 mg/kg. Sellest tulenevalt ei too taotletav sorbiinhappe (E 200) suurem kogus munakoorte kaunistamiseks ettenähtud vedelates toiduvärvivalmististes kaasa tarbijate suuremat kokkupuudet sorbiinhappega (E 200).
                  
               
                     (6)
                  
                  
                     30. juunil 2015 avaldas Euroopa Toiduohutusamet (edaspidi „toiduohutusamet“) teadusliku arvamuse muu hulgas sorbiinhappe (E 200) ja kaaliumsorbaadi (E 202) uuesti hindamise kohta, (3) mille tulemusena kehtestati uus ajutine, sorbiinhappest (E 200) ja kaaliumsorbaadist (E 202) koosnevale rühmale kehtiv aktsepteeritav päevadoos, mis sorbiinhappena väljendatult on 3 mg sorbiinhapet kehakaalu kilogrammi kohta päevas. Toiduohutusamet jõudis järeldusele, et seda ajutist, sorbiinhappest (E 200) ja kaaliumsorbaadist (E 202) koosnevale rühmale kehtivat aktsepteeritavat päevadoosi ületati ühes riigis väikelaste ja laste elanikkonnarühmas suure tarbimise korral. Toiduohutusamet soovitas läbi viia reproduktiivtoksilisust käsitleva täiendava uuringu, et ajutine, sorbiinhappest (E 200) ja kaaliumsorbaadist (E 202) koosnevale rühmale kehtiv aktsepteeritav päevadoos uuesti läbi vaadata.
                  
               
                     (7)
                  
                  
                     10. juunil 2016 avaldas komisjon avaliku osalemiskutse teaduslike ja tehnoloogiliste andmete esitamiseks muu hulgas sorbiinhappe (E 200) ja kaaliumsorbaadi (E 202) kohta, (4) mille eesmärk oli saada toiduohutusametile vajalikke andmeid. Toidukäitlejad viisid läbi toiduohutusameti soovitatud uuringu, milles käsitleti sorbiinhappe (E 200) ja kaaliumsorbaadi (E 202) reproduktiivtoksilisust rottidel, ning uuringust saadud andmed saadeti hindamiseks toiduohutusametile. Selle tulemusena avaldas toiduohutusamet 1. märtsil 2019 teadusliku arvamuse toidu lisaainete sorbiinhappe (E 200) ja kaaliumsorbaadi (E 202) uuesti hindamise järeltegevuste kohta (5). Uute reproduktiivtoksilisuse andmete põhjal kehtestas toiduohutusamet sorbiinhappest (E 200) ja kaaliumsorbaadist (E 202) koosnevale rühmale aktsepteeritava päevadoosi, mis sorbiinhappena väljendatult on 11 mg sorbiinhapet kehamassi kilogrammi kohta päevas. Toiduohutusamet võrdles kõnealust uut rühma aktsepteeritavat päevadoosi kõige realistlikuma hinnangulise kokkupuutestsenaariumiga, mis avaldati 30. juuni 2015. aasta teaduslikus arvamuses, ning leidis, et sellise kokkupuute korral ei ületata rühma aktsepteeritavat päevadoosi üheski elanikkonnarühmas ei keskmise ega suure tarbimise korral.
                  
               
                     (8)
                  
                  
                     Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 III lisas sätestatud Euroopa Liidu toidu lisaainete loetelu ajakohastamiseks küsima toiduohutusameti arvamust, välja arvatud juhul, kui kõnealune ajakohastamine tõenäoliselt ei mõjuta inimeste tervist.
                  
               
                     (9)
                  
                  
                     Taotluse esitaja taotletavaks sorbiinhappe (E 200) kasutamise laiendamiseks munakoorte kaunistamiseks ette nähtud vedelatele toiduvärvivalmististele on vaja ajakohastada liidu loetelu. Sorbiinhappe (E 200) kasutuse laiendamine ei too kaasa sorbiinhappega (E 200) kokkupuute suurenemist ega mõjuta tõenäoliselt inimeste tervist. Toiduohutusameti andmeil ei kaasne juba lubatud sorbiinhappe (E 200) ja kaaliumsorbaadi (E 202) kasutusviisidest ja -kogustest tuleneva kokkupuutega ohutusprobleemi ega aktsepteeritava päevadoosi ületamist. Seetõttu ei ole vaja küsida ameti arvamust.
                  
               
                     (10)
                  
                  
                     Seepärast on asjakohane lubada kasutada sorbiinhapet (E 200) konservandina vedelates toiduvärvivalmististes, mis on ette nähtud lõpptarbijale müümiseks ja kasutamiseks munakoorte kaunistamise eesmärgil, sisalduse piirnorm valmistises peaks olema 2 500 mg/kg.
                  
               
                     (11)
                  
                  
                     Seetõttu tuleks määruse (EÜ) nr 1333/2008 III lisa vastavalt muuta.
                  
               
                     (12)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 1333/2008 III lisa muudetakse vastavalt käesoleva määruse lisale.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. veebruar 2020
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 354, 31.12.2008, lk 16.
         
            (2)  Euroopa Parlamendi ja nõukogu 16. detsembri 2008. aasta määrus (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).
         
            (3)  EFSA Journal 2015; 13(6): 4144.
         
            (4)  http://ec.europa.eu/food/safety/food_improvement_agents/additives/re-evaluation_en.
         
            (5)  EFSA Journal 2019; 17(3): 5625.
      
      
         
            LISA
            Määruse (EÜ) nr 1333/2008 III lisa 2. osas lisatakse toidu lisaaineid käsitlevate kannete „E 200–202 Sorbiinhape ja kaaliumsorbaat“, „E 210 Bensoehape“, „E 211 Naatriumbensoaat“ ja „E 212 Kaaliumbensoaat“ järele järgmine kanne:
            
               
                           „E 200
                        
                        
                           Sorbiinhape
                        
                        
                           Valmististes 2 500  mg/kg
                        
                        
                           Lõpptarbijale müüdavad vedelad toiduvärvivalmistised munakoorte kaunistamiseks“